# Vicenç Relats i Casas

Vicenç Relats i Casas (Lliçà d'Amunt, 29 de desembre de 1964) és un periodista i editor català. Ha treballat i col·laborat a Televisió de Catalunya, Catalunya Ràdio, Vallès Oriental Televisió, Ràdio Granollers i als diaris Avui, El Punt Avui i El 9 Nou del Vallès Oriental, entre altres mitjans de comunicació. Ha dirigit Quaderns d'acció social i ciutadania (2008-2010) i ha estat cap de premsa del Departament de Benestar i Família de la Generalitat (2003-2005). Des del 2011 dirigeix la revista Vallesos, immersa en la memòria popular i el patrimoni cultural vallesà. També dirigeix l'editorial i productora audiovisual Gent i Terra. Va ser productor executiu de la pel·lícula documental El xoc, d’Enric Vilageliu, sobre la revolta catalana que va portar al referèndum d’autodeterminació de l’1 d’octubre de 2017.
Ha escrit mitja dotzena de llibres, especialment d’assaig i memòria històrica. El 1989 va publicar L'Estatut, entre el desig i la realitat, juntament amb Felip Solé i Sabarís i Albert Viladot. El 2006 va publicar El nou senyor Esteve i, el 2020, una biografia novel·lada sobre Jaume Massot i Galceran, alcalde republicà del Port de la Selva, en la qual narra l'exili de la seva família per terres de França, d’on no van tornar mai més.
Vinculat als anys vuitanta del segle passat a la Crida a la Solidaritat, va ser membre del Secretariat de l'Assemblea Nacional Catalana (2015-2018). Des de l’any 2015 és membre de la junta de l'Associació de Publicacions Periòdiques en Català (APPEC).

## Llibres

* L'estatut, entre el desig i la realitat (Edicions 62, 1989), escrit juntament amb Felip Solé i Sabarís i Albert Viladot
* El nou senyor Esteve. La revolta tranquil·la del comerç ciutadà (Viena edicions, 2006)
* Esquerra a la cruïlla (Editorial Malhivern, 2011), amb diversos autors
* El Port de la Selva sota les bombes (Gent i Terra, 2013)
* Del Cap de Creus al Cap de Bol (Gent i Terra, 2015), juntament amb Miquel Puignau
* El Port de la Selva després de les bombes (Gent i Terra, 2016)
* El Port de la Selva, imatges i històries de l’ahir (Gent i Terra, 2019), juntament amb Pere Toro
* Somiant el retorn (Gent i Terra, 2020)

## Premis i reconeixements

* Menció especial de Premsa del Consell Municipal de Benestar Social de Barcelona (1998)
* Premi de Civisme als mitjans de comunicació (2003)
* Premi de Periodisme d’Òmnium Cultural del Vallès Oriental (2009)
* Premi Periodístic Cadaqués a Carles Rahola (2014)

## Referències

* ↑ Riera, Miquel «Història d’un exili sense retorn». El Punt Avui, 25-12-2020, p. 31.
* 1 2 «El vallesà Vicenç Relats opta a formar part del Secretariat de l'ANC». AraVallès.cat, 04-05-2015. Arxivat de l'original el 8 d’agost 2016. [Consulta: 4 juny 2016].
* ↑ «La nova Llei de serveis socials: un model català d'atenció garantista i universal». [Consulta: 4 juny 2016].
* ↑ J.M.O.. «Vicenç Relats: «Terrassa i Sabadell són dos galls en un galliner»». La Torre de Palau, 10-10-2012. [Consulta: 4 juny 2016].
* ↑ Sagalés, Mariona. «Vicenç Relats: “A Sant Cugat les tropes franquistes van fer augmentar la població”». Tot Sant Cugat. Arxivat de l'original el 30 de juny 2016. [Consulta: 4 juny 2016].
* ↑ «Es presenta ‘El xoc’, un documental sobre el procés que s’emetrà l’1-O a TV3», 24-09-2018. [Consulta: 15 gener 2021].
* ↑ Vilà Bartis, Cristina. «Publiquen «Somiant el retorn», la biografia de l'últim alcalde republicà del Port de la Selva». Empordà, 07-09-2020. [Consulta: 18 gener 2021].
* ↑ «Retorn frustrat al Port de la Selva», 25-09-2020. [Consulta: 18 gener 2021].
* ↑ «Germà Capdevila reelegit president de l'APPEC». [Consulta: 18 gener 2021].
* ↑ Ràdio, Catalunya. «"Somiant el retorn", de Vicenç Relats, la crònica d'un exili que ens remet al present». [Consulta: 18 gener 2021].
* ↑ «Vallesos - Vicenç Relats - Col·laborador». [Consulta: 18 gener 2021].
* ↑ «Premis literaris de Cadaqués. Guardonats.». [Consulta: 15 gener 2021].